Kinders glo op plaas omgery, aangerandLede van die EFF en ANC het Woensdag buite die landdroshof op Ermelo betoog. (Foto: Garth Cronje / Tribune eKoerant) ’n 41-jarige man wat daarvan beskuldig word dat hy twee kinders op ’n plaas naby Ermelo omgery en ’n derde een ernstig aangerand het, sal Woensdag vir ’n tweede keer in die landdroshof op dié dorp verskyn. Die man het die kinders, onderskeidelik 10, 11 en 13 jaar oud, na bewering van diefstal beskuldig. Hy word nou deur twee aanklagte van poging tot moord in die gesig gestaar, asook ŉ klag van aanranding met die doel om ernstig te beseer. Kol. Donald Mdhluli, polisiewoordvoerder, sê die beweerde voorval het Vrydag (15 Julie) plaasgevind. Die saak is by die polisie aangemeld en die man is later dieselfde middag in hegtenis geneem. Hy het Maandag vir die eerste keer in die hof verskyn en sal na verwagting Woensdag om borgtog aansoek doen. Lede van die EFF en ANC het Woensdag buite die landdroshof op Ermelo betoog. (Foto: Garth Cronje / Tribune eKoerant) Die saak het reeds tot spanning in die gemeenskap gelei en betogende EFF- en ANC-lede het Woensdag met plakkate buite die hof saamgedrom. Lt.genl. Semakaleng Daphney Manamela, provinsiale polisiekommissaris in Mpumalanga, het die voorval intussen veroordeel. “Ons moedig lede van die publiek aan om nie reg in hul eie hande te neem nie, maar misdaad by die polisie aan te meld. Nou moet ons die reg toelaat om sy gang te gaan aangesien die saak in die hof se hande is. “Ons is dankbaar dat die polisie ’n vinnige inhegtenisneming kon maak. Ons hoop dat geregtigheid vir die drie slagoffers sal geskied.”